Thomas Adelskov (S), 2006-12-14:
Forudsætningen for Socialdemokraternes deltagelse i velfærdsforliget og for, at vi overhovedet kan tænke på at rykke pensionsalder og efterlønsalder, er, at arbejdspladsen giver mulighed for, og at helbredet giver mulighed for, at man faktuelt også kan blive længere tid på arbejdsmarkedet.
Det kræver ordentlige arbejdspladser, det kræver arbejdspladser med et ordentligt arbejdsmiljø, og det kræver, at den arbejdsplads, man befinder sig på, ikke nedslider en, ikke kører en træt, ikke gør, at man tidligere må forlade arbejdsmarkedet, bliver meget syg eller både er udsat for et dårligt fysisk og psykisk arbejdsmiljø.
Derfor har det også været et hovedkrav fra Socialdemokraternes side i velfærdsforhandlingerne, at vi igangsatte et arbejde, der kunne sikre, at man kunne blive længere tid på arbejdsmarkedet.
Forebyggelsesfonden var et af Socialdemokraternes væsentlige bud og krav i velfærdsforhandlingerne, og det er en sejr, at vi har fået afsat 3 mia. kr. til forebyggende aktiviteter og forebyggende arbejde.
Fondens formål er at bekæmpe nedslidning på arbejdsmarkedet.
Vi kan også sætte ind med at få produceret nye arbejdsgange, med at sikre, at man afprøver nye metoder på den enkelte institution eller i den enkelte virksomhed.
Og der, hvor der er behov for det, ja, så er der med fonden nu kapital til også at udvikle nye værktøjer og nye redskaber, så man undgår nedslidning og udstødning.
Der er tre hovedformål med fonden.
Det første hovedformål er at tildele penge inden for de områder, hvor der er størst nedslidning, og hvor der er de mest rutineprægede arbejdsgange.
Det andet hovedformål er at sikre, at vi også får gang i genoptræning og rehabilitering af dem, som er blevet syge og udstødt fra arbejdsmarkedet, altså at man har en mulighed for at kunne komme tilbage på arbejde.
Det tredje hovedformål er at bekæmpe nogle af de folkesygdomme, som vi ved giver de største problemer; det handler både om rygning og alkohol.
Så har vi valgt – og det har vi nok gjort ud fra erfaringerne fra satspuljerne – at vi denne gang ikke uddeler midlerne via et politisk forlig årligt, men uddeler midlerne via en bestyrelse, der fagligt er funderet i en rådgivning om fagligheden og tyngden i de enkelte projekter.
Og vi har valgt at prioritere, at hvert enkelt projekt skal være beskrevet og rettet, og at pengene udbetales til den enkelte virksomhed, som gennemfører projektet.
Første år er der 200 mio. kr. til rådighed.
Forligspartierne har afsat midler inden for de tre hovedformål.
De efterfølgende år vil der være 350 mio. kr. til rådighed til bekæmpelse af nedslidning og udstødning fra arbejdsmarkedet.
Vi i Socialdemokratiet forventer os meget af fondens virke.
Vi forventer, at fonden vil være med til at sikre, at arbejdsmiljøet forbedres, hvad enten det er på et plejehjem eller på en byggeplads, sikre mindre udstødning fra det danske arbejdsmarked, hvad enten det er i det private eller i det offentlige, hvad enten det er inden for fængselsvæsenet, eller det drejer sig om stressende og nedslidende arbejde i den private sektor.
Vi har store forventninger til fonden, og jeg tror, at man ude på arbejdspladserne kan glæde sig til at igangsætte nye projekter, afprøve nye ting med offentligt tilskud med det formål, at folk kan blive længere på arbejdspladsen, og at det bliver sjovere at være lønmodtager.